b'\n_START_ARTICLE_\nPueblo\n_START_SECTION_\nEtimologija\n_START_PARAGRAPH_\nBeseda pueblo izhaja iz \xc5\xa1pan\xc5\xa1\xc4\x8dine, kjer pomeni naselbino. \xc5\xa0panski pueblo kot ime za tip naselbine izvira iz latinskega izraza za ljudstvo- populus.\n_START_SECTION_\nZgodovina in zna\xc4\x8dilnosti\n_START_PARAGRAPH_\nGre za pravokotne hi\xc5\xa1e z ravnimi strehami, ki so naslonjene druga na drugo ali pa so terasaste druga na drugo. Grajene so iz kamna, ilovice oziroma opek. Pueble so pri\xc4\x8dele graditi kamenodobne kulture na Jugozahodu Zdru\xc5\xbeenih dr\xc5\xbeav. Primerjalno gledano pa so puebli nekoliko podobni berberskim ksarjem. _NEWLINE_Predniki dana\xc5\xa1njih Pueblov in Hopijev so v kulturi Starih Pueblov okrog 700 n.\xc5\xa1. pri\xc4\x8deli graditi zidane stavbe iz kamna . Postopoma so se razvili klasi\xc4\x8dni puebli. Mogollonci so okrog leta 1.100 pri\xc4\x8deli graditi svoje pueble iz opeke, ki je bila o\xc5\xbegana na soncu. Pueble so pogosto gradili tako, da so bili naslonjeni na strmo gorsko steno.  Tudi sicer so bili puebli praviloma relativno dobro zavarovani. Nastajali so na razli\xc4\x8dnih obrambnih pozicijah, npr. na strmih bregovih stolastih gora (mesa-s). V kanjonu Chaco so stavbni les in kamnite kamne tovorili iz oddaljenih krajev in zgradili najve\xc4\x8dja blokovska naselja Severne Amerike do 19. stoletja._NEWLINE_V teh naseljih so zdru\xc5\xbeevali tradicijo zemljank in nove vrstne oziroma terasaste gradnje, pri tem pa so puebli imeli tudi po 5 metrov vi\xc5\xa1ine in tloris v obliki \xc4\x8drke D, O ali L. Puebli poznajo tudi dostop skozi vhodna vrata (obi\xc4\x8dajno v obliki \xc4\x8drke T), neko\xc4\x8d pa so do stanovanj pogosto dostopali kar skozi ali preko streh in sicer po lestvah. V pueblih je lahko \xc5\xbeivelo po ve\xc4\x8d sto ljudi. Ve\xc4\x8dje pueble arheologi imenujejo\xc2\xa0\xc2\xbbVelika hi\xc5\xa1a\xc2\xab. Taka poslopja so pogosto imela nad 200 sob, ki so bile pogosto serijske in so se delile v bivalne prostore in shrambe, ve\xc4\x8dje sobe so se praviloma nahajale spredaj. V\xc4\x8dasih je bilo sob celo nad 700.\xc2\xa0\xc2\xbbVelike hi\xc5\xa1e\xc2\xab\xc2\xa0 so bile grajene v \xc5\xa1tirih ali petih nadstropjih, sobe pa so praviloma gledale na ju\xc5\xbeno stran neba.  Eden od najve\xc4\x8djih blokovskih naselij je bil Pueblo Bonito, ki je imel vsaj 650 sob in morda okrog 1.000 do 1.200 prebivalcev. Puebli pogosto vklju\xc4\x8dujejo tudi kive, obredne okrogle in v\xc4\x8dasih na pol v zemljo zakopane ceremonialne objekte, ki jih imenujemo kiva. \xc5\xa0tevilo kiv je bilo pri Starih Pueblih sorazmerno \xc5\xa1tevilu sob v pueblu. Iz ve\xc4\x8djih pueblov so vodile tudi obredne ceste, ki so bile ponekod zgrajene v obliki vklesanega stopni\xc5\xa1\xc4\x8da. \xc5\xa0e danes pueble lahko sre\xc4\x8damo pri pripadnikih plemen Pueblo in Hopi.'